ธอส.ขยายเวลากู้ซื้อบ้าน1ล้านดอก0%ยาว3ปี
ธอส.จ่อขยายอายุสินเชื่อบ้านหลังแรก 0% นาน 3 ปี ไปอีก 6 เดือน
3 ก.ย. 2555

ธอส.จ่อขยายอายุสินเชื่อบ้านหลังแรก 0% นาน 3 ปี ไปอีก 6 เดือน
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ในเร็วๆ นี้กระทรวงการคลังจะเสนอเรื่องให้คณะรัฐมนตรี (ครม.) พิจารณาเห็นชอบต่ออายุโครงการบ้านหลังแรกราคาไม่เกิน 1 ล้านบาท ดอกเบี้ย 0% นาน 3 ปี ออกไปอีก 6 เดือน จากเดิมที่กำหนดเงื่อนไขว่าจะปิดการขอสินเชื่อภายในวันที่ 30 ก.ย.นี้
ปัจจุบันสินเชื่อโครงการบ้านหลังแรกเริ่มสูงขึ้นมียอดขอสินเชื่อเข้ามาเดือนละ 1,000 ล้านบาท ยอดล่าสุดอยู่ที่ 5,000 ล้านบาท คาดว่าจนถึงสิ้นเดือน ก.ย.ยอดขอสินเชื่ออยู่ที่ 7,000 ล้านบาท และเมื่อขยายเวลาออกไปอีก 6 เดือน น่าจะทำให้ยอดสินเชื่อในโครงการนี้ขยับไปอยู่ที่ 1.2 หมื่นล้านบาท จากเป้าหมาย 2 หมื่นล้านบาท
นายวรวิทย์ กล่าวว่า ธอส.เสนอขยายแค่เวลา ส่วนเงื่อนไขอื่นๆ ยังคงเหมือนเดิมคือ ให้กู้สำหรับบ้านใหม่ในราคาไม่เกิน 1 ล้านบาท ยกเว้นสินทรัพย์รอการขาย (เอ็นพีเอ) ของ ธอส.ที่สามารถเข้าร่วมโครงการได้ สาเหตุที่เสนอให้ขยายเวลาเพราะเมื่อพิจารณาแล้วพบว่ายอดสินเชื่อเริ่มสูงขึ้น ประกอบกับโครงการบ้านจัดสรรที่มีราคาต่ำกว่า 1 ล้านบาท เริ่มเปิดตัวกันมากขึ้น ก็คิดว่าน่าจะขยายเวลาเพื่อให้โอกาสประชาชนที่สนใจ
สำหรับสินเชื่อในโครงการช่วยเหลือผู้ประสบภัยน้ำท่วมดอกเบี้ยต่ำ (ซอฟต์โลน) 3% นาน 5 ปีนั้นวงเงินหมดแล้วที่ได้รับจัดสรรมาจากธนาคารแห่งประเทศไทย(ธปท.)ในรอบ 2 เพื่อนำมาปล่อยกู้ 2 หมื่นล้านบาทแต่ไม่เพียงพอกับความต้องการของประชาชนและหมดภายในวันเดียวนั้น ธปท.แจ้งมาว่าวงเงินซอฟท์โลนนั้นได้จัดสรรไปหมดแล้วไม่สามารถจัดสรรให้ธอส.ได้อีก
สำหรับการปล่อยกู้รอบ 2 นั้นมีผู้มาขอสินเชื่อถึง 2.6 หมื่นล้านบาท คิดว่าน่าจะสามารถจัดสรรให้ผู้ที่มาขอสินเชื่อให้แล้วเสร็จภายในเดือนก.ย.นี้ โดยพบว่ามีลูกค้าบางส่วนที่มีคุณสมบัติไม่ครบและไม่ยอดส่งเอกสารมาให้พิจารณาเพิ่มเติม ดังนั้นน่าจะพิจารณาให้กับผู้ที่มายื่นขอสินเชื่อในส่วนที่เกิน 2 หมื่นล้านบาทไว้ได้